CELEX: 32021D1214
Language: hu
Date: 2021-07-22 00:00:00
Title: A Bizottság (EU) 2021/1214 végrehajtási határozata (2021. július 22.) a 2002/53/EK tanácsi irányelv alapján a Finola kenderfajta forgalmazásának Lengyelország által az ország területén történő betiltására való felhatalmazásról (az értesítés a C(2021) 5295. számú dokumentummal történt) (Csak a lengyel nyelvű szöveg hiteles)

2021.7.26.   
               
               
                  HU
               
               
                  Az Európai Unió Hivatalos Lapja
               
               
                  L 265/1
               
            
         A BIZOTTSÁG (EU) 2021/1214 VÉGREHAJTÁSI HATÁROZATA
         (2021. július 22.)
         a 2002/53/EK tanácsi irányelv alapján a Finola kenderfajta forgalmazásának Lengyelország által az ország területén történő betiltására való felhatalmazásról
         
            
               (az értesítés a C(2021) 5295. számú dokumentummal történt)
            
         
         (Csak a lengyel nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági növényfajok közös fajtajegyzékéről szóló, 2002. június 13-i 2002/53/EK tanácsi irányelvre (1) és különösen annak 18. cikkére,
         mivel:
         
                     (1)
                  
                  
                     A Bizottság a 2002/53/EK irányelvvel összhangban az Európai Unió Hivatalos Lapjának C sorozatában közzéteszi a Mezőgazdasági Növényfajok Közös Fajtajegyzékét (2), amely tartalmaz bizonyos kenderfajtákat.
                  
               
                     (2)
                  
                  
                     Az 1307/2013/EU európai parlamenti és tanácsi rendelet (3) 32. cikkének (6) bekezdése előírja, hogy annak elkerülése érdekében, hogy tiltott növények támogatásban részesüljenek, a kender termelésére használt területek csak abban az esetben támogathatók, ha a felhasznált fajták tetrahidrokannabinol-tartalma (THC) nem haladja meg a 0,2 %-ot.
                  
               
                     (3)
                  
                  
                     A 639/2014/EU felhatalmazáson alapuló bizottsági rendelet (4) 9. cikkének (5) bekezdése úgy rendelkezik, hogy amennyiben egy adott kenderfajta összes mintájának átlagos THC-tartalma a második évben is meghaladja az 1307/2013/EU rendelet 32. cikkének (6) bekezdésében megállapított értéket, a tagállam értesíti a Bizottságot a szóban forgó fajta forgalmazásának a 2002/53/EK tanácsi irányelv 18. cikkével összhangban történő betiltására vonatkozó felhatalmazásra irányuló kérelemről.
                  
               
                     (4)
                  
                  
                     2021. január 19-én a Bizottsághoz kérelem érkezett Lengyelországtól, amelyben a 639/2014/EU felhatalmazáson alapuló rendelet 9. cikkének (5) bekezdésével összhangban felhatalmazást kért a Finola kenderfajta forgalmazásának az ország teljes területén történő betiltására. Lengyelország tájékoztatta a Bizottságot, hogy az elemzések alapján a Finola fajta összes mintájának átlaga két egymást követő évben meghaladta az 1307/2013/EU rendelet 32. cikkének (6) bekezdésében meghatározott 0,2 %-os THC-tartalmat.
                  
               
                     (5)
                  
                  
                     A 2002/53/EK irányelv 18. cikke értelmében egy tagállam kérelem útján felhatalmazást kaphat arra, hogy betiltsa a közös fajtajegyzékben szereplő fajta forgalmazását, ha az ilyen fajta termesztése kockázatot jelent a környezetre vagy az emberi egészségre.
                  
               
                     (6)
                  
                  
                     A THC-nek pszichotrop hatása van, ezért csökkenteni kell az emberi expozíciót a forgalmazott kenderfajtákban található THC jelenlétének korlátozásával.
                  
               
                     (7)
                  
                  
                     Ennélfogva Lengyelországot fel kell hatalmazni arra, hogy az ország teljes területén betiltsa a Finola kenderfajta forgalmazását.
                  
               
                     (8)
                  
                  
                     Annak érdekében, hogy a Bizottság tájékoztathassa a többi tagállamot és naprakésszé tehesse a Mezőgazdasági Növényfajok Közös Fajtajegyzékét, Lengyelországot fel kell kérni, hogy tájékoztassa a Bizottságot az e határozatban megadott felhatalmazás alkalmazásának időpontjáról.
                  
               
                     (9)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            Lengyelország a 2002/53/EK irányelv 18. cikkével összhangban betilthatja a Finola kenderfajta forgalmazását az ország egész területén.
         
         
            2. cikk
            Lengyelország értesíti a Bizottságot, hogy mely időponttól kezdve kíván élni az 1. cikkben említett felhatalmazással.
         
         
            3. cikk
            Ennek a határozatnak a Lengyel Köztársaság a címzettje.
         
         
            Kelt Brüsszelben, 2021. július 22-én.
            
               
                  a Bizottság részéről
               
               Sztella KIRIAKÍDISZ
               
                  a Bizottság tagja
               
            
         
         
            (1)  HL L 193., 2002.7.20., 1. o.
         
         
            (2)  A Mezőgazdasági Növényfajok Közös Fajtajegyzéke, 2021/2 kiegészítés (HL C 42., 2021.2.5.).
         
            (3)  Az Európai Parlament és a Tanács 1307/2013/EU rendelete (2013. december 17.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről (HL L 347., 2013.12.20., 608. o.).
         
            (4)  A Bizottság 639/2014/EU felhatalmazáson alapuló rendelete (2014. március 11.) a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról szóló 1307/2013/EU európai parlamenti és tanácsi rendelet kiegészítéséről és X. mellékletének módosításáról (HL L 181., 2014.6.20., 1. o.).